સ્વાગત-કક્ષ એટલે કે ડ્રોઈંગરૂમમાં શક્ય હોય તો સાચા ફૂલ રાખેલી ‘ફૂલદાની’ ‘પૂર્વ-ઉત્તર’ ખૂણામાં રાખી શકાય. આ ખૂણામાં નાનો ફુવારો (૩ લિટર પાણી રહે તેવો) પણ મૂકી શકાય. આના સિવાય અન્ય કોઈ વજનદાર વસ્તુ રાખવાની વાસ્તુશાસ્ત્ર મનાઈ ફરમાવે છે. આ ખૂણામાં વજનદાર કબાટ-ટેબલના પાયા સ્પર્શ કરે અથવા દીવાલનાં આ ખૂણાને અડેલા હશે તો – માથાના દુઃખાવા, યાદશક્તિ કે માનસિક બીમારીના પ્રશ્નો વધુ રહેવા પામશે. તે જ રીતે સ્વાગત-કક્ષમાં શક્ય હોય ત્યાં સુધી પારદર્શક કાચનું ર્ફિનચર-ટિપાઈ-ટેબલ વગેરે પણ સારું નથી ગણાતું. તેના બદલે તેવા કાચ પર કલર ફીલ્મ કે કલરવાળો કાચ વાપરી શકાય તો કેટલાક અંશે તેવી છૂટ આપી શકાય. તે જ પ્રમાણે ગોળાકાર કે અંડાકાર ટેબલ કે સેન્ટર ટિપાઈ ન રાખતા, તેના બદલે લંબચોરસ કે ચોરસ આકારની પસંદગી કરવી વધુ ફાયદાકારક રહે છે.